DA Den Europæiske Unions Tidende C 377/19

Offentliggørelse af ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 377/10

Denne offentliggørelse giver ret til at gøre indsigelse mod ansøgningen, jf. artikel 7 i forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM ÆNDRING

RÅDETS FORORDNING (EF) Nr. 510/2006

ANSØGNING OM ÆNDRING I HENHOLD TIL ARTIKEL 9

»JIHOČESKÁ ZLATÁ NIVA«

EF-Nr.: CZ-PGI-0105-0983-19.03.2012

BGB ( X ) BOB ( )

1. Afsnit i varespecifikationen, som berøres af ændringen:

—  Produktets betegnelse — ☒ Varebeskrivelse —  Geografisk område —  Bevis for oprindelse —  Produktionsmetode —  Tilknytning —  Mærkning —  Krav i nationale bestemmelser —  Andet (angives nærmere)

2. Type ændring(er):

— ☒ Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

1. I resuméet ændres det sjette afsnit i punkt 4.2 (Beskrivelse) som følger: »Produktets form ved markedsføringen: Osten markedsføres udelukkende i hjulform med en vægt på ca. 2,8 kg.« Da det er nødvendigt bedre at kunne opfylde markedets krav, bør denne del af beskrivelsen formuleres mindre restriktivt. Vi anmoder derfor om, at denne bestemmelse ændres som følger: »Produktets form ved markedsføringen: Osten markedsføres som hel, halv og i portioner af varierende vægt«. Denne ændring medfører ingen ændringer i produktets sammensætning eller produktionsmetode.

2. Som følge af ovennævnte ændring er det også nødvendigt at tilpasse afsnittet om produktets emballering (4.5) i resuméet. Dette afsnit ændres som følger: »Den modne osts overflade vaskes eller skrabes, og osten pakkes derefter i aluminiumsfolie eller en speciel iltgennemtrængelig indpakning. En del af produktionen deles op i portioner og pakkes i plastikbokse dækket med en plastfolie med påtryk. Emballagen skal være intakt, ren og korrekt mærket.«

ENHEDSDOKUMENT

RÅDETS FORORDNING (EF) Nr. 510/2006

»JIHOČESKÁ ZLATÁ NIVA«

EF-nr.: CZ-PGI-0105-0983-19.03.2012

BGB ( X ) BOB ( )

1. Navn:

»Jihočeská Zlatá Niva«

2. Medlemsstat eller tredjeland:

Den Tjekkiske Republik

3. Beskrivelse af landbrugsproduktet eller fødevaren:

3.1. Produkttype:

Kategori 1.3 Oste

3.2. Beskrivelse af produktet med betegnelsen i punkt 1:

Ydre udseende: Osten er cylinderformet med en diameter på 180-200 mm og en højde på ca. 10 cm (vægt ca. 2,8 kg) med mærker i skorpen efter vask eller skrabning; den blågrønne skimmel, der vokser i hele osten, og den plettede overflade er ikke tegn på mangler ved osten. Ostens overflade kan være cremefarvet til lysebrun.

Indre udseende: Ostens indre er elfenbenshvid til cremefarvet med regelmæssig grøn til blågrøn marmorering af skimmelvækst i massen og genkendelige mærker efter prikning.

Konsistens: Mildere end Jihočeská Niva (med et fedtindhold i tørstoffet på 50 %), fedtet, jævnt modnet; tilstedeværelse af fremmed skimmel ikke tilladt.

Smag og lugt: Salt, skarp, aromatisk, skarp eftersmag, karakteristisk for den kultiverede skimmelsvamp Penicillium roqueforti.

Produktets form ved markedsføringen: Osten markedsføres som hel, halv eller i portioner af varierende vægt.

Fysiske/kemiske krav

Tørstofindhold: 52 %; tilladt negativ afvigelse i tørstofindholdet: – 1 %; positive afvigelser i tørstofindholdet er ikke tegn på mangler.

Fedtindhold i tørstoffet: 60 %; tilladte værdier for fedtindhold i tørstoffet: 60 % til < 65 %.

Saltindhold: 2,5-6 %

Mikrobiologiske egenskaber

Osten indeholder kulturer af skimmelsvampearten Penicillium roqueforti PY eller PV, CB eller PR1 (op til PR4). Med hensyn til mikrobiologiske krav opfylder osten desuden de normale kriterier for fødevaresikkerhed og fremstillingshygiejne.

3.3. Råvarer (kun for forarbejdede produkter):

Basisråvaren anvendt til fremstillingen af denne naturlige ost med skimmel er komælk, der er forarbejdet på et mejeri. Der anvendes udelukkende mælk fra det definerede område. Andre råvarer omfatter: skimmelsvampen Penicillium roqueforti PY eller PV, CB eller PR1 (op til PR4), salt, mejerikulturer, osteløbe og calciumchlorid.

3.4. Foder (kun for produkter af animalsk oprindelse):

Ikke relevant.

3.5. Specifikke etaper af produktionen, som skal finde sted i det afgrænsede geografiske område:

Basisråvaren, dvs. mælken, skal komme fra det afgrænsede geografiske område. Hele produktions- og modningsprocessen skal foregå i det afgrænsede område, så den mangeårige lokale ekspertise og de oprindelige modningskældre kan udnyttes i videst muligt omfang.

Mejeriforarbejdet mælk med et fedtindhold på 3,45 % hældes i maskiner til ostefremstilling, og der tilsættes almindeligt anvendte kulturer, som sikrer en god syrning af osten under hele produktions- og modningsprocessen. Det er kulturer af skimmelsvampearten Penicillium roqueforti, som har været anvendt i årtier, der giver »Jihočeská Zlatá Niva« den karakteristiske smag (stammen af denne kultur anvendes generelt i fødevareindustrien). Efter at osteløben er tilsat og mælken koaguleret, lægges de ostekorn, der fremkommer, i cylinderformede forme. Vallen aftappes, og ved en bestemt temperatur udvikles der en kultur af mikroflora. Saltning af osten foregår i to faser: først i en saltlage og dernæst ved gnidning med grove saltkorn. Tidligere blev ostene kun lagret i naturlige modningskældre, der var hugget ud i kalkklipper. Som følge af en stigende produktion blev der i 2005 bygget klimatiserede modningskældre med temperatur- og fugtighedskontrol. Ostene modner i disse kældre i mindst seks uger.

Den modne osts overflade vaskes eller skrabes.

3.6. Særlige regler vedrørende udskæring, rivning eller emballering osv.:

Ostens bioteknologiske egenskaber kræver, at den pakkes direkte på produktionsanlægget. Dette er også nødvendigt for at sikre, at kvalitet og hygiejne er i orden, og for at undgå, at osten forveksles med ost fra en anden region, og sidst men ikke mindst er det også med til at sikre en bedre sporbarhed.

Osten pakkes hel eller i portioner i aluminiumsfolie eller en speciel iltgennemtrængelig indpakning. En del af produktionen deles op i portioner, og osten pakkes i plastikbokse dækket med en plastfolie med påtryk.

Emballagen skal være intakt, ren og korrekt mærket.

3.7. Specifikke mærkningsregler:

Emballagen er tydeligt mærket med betegnelsen »Jihočeská Zlatá Niva«.

4. Præcis afgrænsning af det geografiske område:

Det geografiske område er Sydbøhmen, hvis grænser er fastlagt ved lov nr. 36/1960 om den territoriale inddeling af staten, som ændret.

5. Tilknytning til det geografiske område:

5.1. Det geografiske områdes egenart:

Sydbøhmen er et af Den Tjekkiske Republiks mindst forurenede områder. Regionen har altid været anset for fortrinsvist at være en landbrugsregion. Dette gælder stadig.

Mælken kommer fra Sydbøhmen. Græsmarkerne ligger i de beskyttede områder Novohradské Hory, Blanský les og Šumava, og områdets enestående flora indvirker positivt på mælkens smag.

Dette varierede og kuperede terræn med uspolerede skove, enge, græsmarker og rene vandløb er kendetegnet ved et meget rent miljø, navnlig omkring Český Krumlov og i Šumava-bjergene (blev i 1990 udpeget til Unesco-biosfærereservat). Som bevis på Sydbøhmens meget værdifulde naturmiljø er der udpeget en lang række officielt beskyttede landskaber, hvoraf to er beskyttet af Unesco.

De omfatter græsmarker med mange forskellige arter, navnlig mesofile enge, hvor der vokser planter, som er specifikke for området. Kortstilkede planter (katteskæg, svingel osv.) med stor sortsmangfoldighed er karakteristiske sammen med visse sjældne sorter, der er typiske for området. En særlig endemisk plante er Phyteuma nigrum. Af andre specielle plantearter kan nævnes Gentiana pannonica, Gentiana cruciata, Ligusticum mutellina, Arnica montana, Gentianella praecox subsp. Bohemica, Carex michelii, Andropogon ischaemum, Veronica teucrium, Stachys recta, Koeleria pyramidata mv.

De lokale folks erfaringer med fremstilling af denne ost er gået i arv fra generation til generation og har naturligvis også haft stor betydning for »Jihočeská Zlatá Nivas« kvalitet og egenskaber.

Disse faktorer adskiller tydeligt det afgrænsede område fra de omkringliggende områder.

5.2. Produktets egenart:

»Jihočeská Zlatá Niva«-osten er kendetegnet ved en produktionsproces af meget høj kvalitet og ved dens karakteristiske smag med et afbalanceret indhold af tørstof, fedt og salt. Osten er i mange årtier blevet fremstillet efter processen i punkt 3.5. Mælken kommer fra Sydbøhmen.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

»Jihočeská Zlatá Niva«-blåskimmelost er blevet fremstillet på produktionsstedet i Český Krumlov efter samme metode siden 1951. Historien bag produktionen af Niva-osten bevidnes af den omfattende omtale i pressen. Osten har navn efter Šumavas enge og græsmarker, hvor den vigtigste råvare kommer fra, nemlig komælk. Områdets enestående flora indvirker positivt på mælkens smag og dermed også på det endelige produkt.

»Jihočeská Zlatá Niva«-blåskimmelost er meget værdsat på det tjekkiske marked både af den almindelige befolkning og af fagfolk fra mejeribranchen. »Jihočeská Zlatá Niva« er i mange år af fagjuryer på landsdækkende udstillinger blevet bedømt til at være blandt de allerbedste inden for kategorien »blåskimmelost«. »Jihočeská Zlatá Niva« bedømmes også meget højt af den almindelige befolkning.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

http://isdv.upv.cz/portal/pls/portal/portlets.ops.det?popk=209&plang=cs

(1) EUT L 93 af 31.3.2006, s. 12.